**FORSLAG 2**

Som alle firmaer og andre foreninger er vi også "ramt" af den nye persondataforordning - og til almindelig orientering så registrerer og opbevarer foreningen selvfølgelig nogle oplysninger på medlemmerne/danserne.

Vi registrerer primært kontaktdata - dvs. alm. navn, adresse, telefonnummer/-numre og e-mailadresse - samt indmeldelsesdato og tilmeldt hold.

Det er et udtalt ønske at fra mange medlemmers side at have en medlemsoversigt med kontaktdata, bl.a. til brug for koordinering af samkørsel til diverse stævner. En oversigt forventes derfor rundsendt i løbet af de kommende uger. Såfremt du ikke ønsker at optræde på denne, så bedes du venligst give besked til kassereren.

Der registreres også fødselsdato, da både kommunen og DGI skal have medlemstal fordelt på aldersgrupper.

Foreningen ønsker at være let tilgængelig for interessenter, og derfor bliver kontaktoplysninger for bestyrelsesmedlemmer og callere som udgangspunkt offentliggjort på hjemmesiden, tillige med et portrætfoto. Dette kan selvfølgelig undlades, såfremt der fremsættes ønske herom.

Personoplysninger på alm. medlemmer slettes året efter eventuel udmeldelse. Oplysninger om bestyrelsesmedlemmer og callere har historisk værdi for foreningen, og bliver som udgangspunkt bevaret. Såfremt dette ikke ønskes, bedes der gøres opmærksom herpå ved udmeldelsen. Ønsket kan naturligvis fremsættes når som helst efterfølgende.

Den officielle udgave af foreningens persondatapolitik vil fremgå af hjemmesiden.